L'Ajuntament de Gandia renova el distintiu que reconeix la transparència i qualitat de la comunicació pública local
05 juny 2024

## L'Ajuntament de Gandia renova el distintiu que reconeix la transparència i qualitat de la comunicació pública local05 juny 2024Última actualització: 05 juny 2024

![](../gestion/img/9168b31ad4828e4bc5a34f024489840d3e70a8e913acf0112a6750abe381f339.JPG)  
  

L'Ajuntament de Gandia està d'enhorabona. El consistori renova un reconeixement important com és el Segell Infoparticipa 2023, que atorga la Universitat Autònoma de Barcelona (UAB) a la transparència i qualitat de la comunicació pública local i que analitza les bones pràctiques a les webs dels Ajuntaments, Consells Comarcals i Diputacions.  
  
En aquesta edició, Gandia ha obtingut una de les millors puntuacions, 96 punts sobre 100 possibles, d'un total de 542 municipis que conformen la Comunitat Valenciana, empatant amb la ciutat València i Elx en el segon lloc en transparència a la seua web, només per darrere d'Onda que ha obtingut el 100%.  
  
A través de 52 indicadors els investigadors han analitzat la informació que s'ofereix a la web municipal sobre els membres del govern, oposició i càrrecs de confiança, a més de dades sobre el municipi, gestió dels recursos o les eines que ofereix Gandia en matèria de participació ciutadana.  
L'acte de lliurament del Segell Infoparticipa es va celebrar ahir al paranimf de la Universitat CEU Cardenal Herrera, a Alfara del Patriarca (València).  
  
**Adrià Vila**, regidor delegat d'Administració i Govern Interior, ha destacat l'aposta d'aquest govern municipal per garantir la màxima transparència i el foment de la participació ciutadana. "_Treballem diàriament d'una manera transversal. Estem molt satisfets per un guardó que confirma l'aposta i el compromís d'aquest govern amb els seus ciutadans_".

[Twittear](https://twitter.com/share)